Vrou gesoek oor R18 miljoen se bedrogShareen Govender (Foto verskaf deur die Valke) Die Valke in Gauteng vra die publiek se hulp om Shareen Govender op te spoor wat slagoffers in 2021 glo uit R18 miljoen bedrieg het. “Govender het na bewering in Maart 2021 haarself voorgedoen as ŉ direkteur van Aurum Line, ŉ maatskappy wat PPE-toerusting verskaf,” sê kapt. Lloyd Ramovha, woordvoerder van die direktoraat vir prioriteitsmisdaadondersoeke (die Valke). “Die maatskappy bestaan wel, maar sy het geen bande met dié maatskappy nie. Sy het na bewering deur die gebruik van die maatskappy voornemende beleggers gelok en mislei om in haar onderneming te belê. Sy het hulle ŉ hoë maandelikse opbrengs beloof op beleggings. Dit het egter nooit gerealiseer nie.” Die slagoffers was later keelvol vir die leë beloftes. “Dit het duidelik geword dat sy haar dokumente vervals het, bloot om geld by niksvermoedende slagoffers te kry.” Die saak is by die Valke se eenheid in Johannesburg, wat ernstige handelsmisdaad ondersoek, aangemeld. “Die ondersoek het onthul dat daar verskeie sake teen Govender aanhangig gemaak is. Sy is vermoedelik steeds in die land, moontlik in KwaZulu-Natal.” Enigiemand wat weet waar sy haar bevind, word versoek om kapt. Hennie Pretorius te kontak by 079 886 3555. Inligting sal streng vertroulik hanteer word.